"Pe 17 martie a fost ziua ei. Eugenia Cristea, fosta noastră colegă, a avut parte de ultima aniversare pe acest pământ. Astăzi am aflat vestea care ne-a îndurerat pe mulți dintre ziariștii care am făcut parte din echipa de început a Evenimentului zilei, cotidianul fondat și condus de Ion Cristoiu", scrie jurnalista Simona Ionescu de la Evenimentul Zilei.
Eugenia Cristea a fost ani de zile redactor șef adjunct la cotidian și coordona secțiile Social, Sindicate, Sănătate, Mass-Media și, cu experiența pe care o avea, a format zeci de ziariști, unii dintre aceștia devenind nume cu rezonanță.
"Știm cu toții câte ore petrecea în redacție Eugenia, cât de tipicară era în așezarea în pagina tipărită a articolelor de care răspundea în fața lui Ion Cristoiu. A regretat destul de intens despărțirea de meserie atunci când s-a pensionat, dar era optimistă că va compensa timpul în care a lipsit de lângă familie. Cele două fete ale ei erau realizate în străinătate și au așteptat-o cu brațele deschise acolo. Pe ea și pe tată. N-a fost să fie. Soțul ei, o somitate ca profesor universitar, a murit. A fost momentul care a dărâmat-o.
În urmă cu doi ani ne-am întâlnit față în față și am mai stat la povești. Supărarea pierderii omului drag își pusese amprenta asupra organismului ei. Medicii i-au depistat un cancer. Ne-am încurajat reciproc, apoi din când în când, ne-am mai auzit la telefon. Schimb de impresii despre viață și despre boală. Nu-și pierduse optimismul, dar…" - scrie Simona Ionescu.